Բացման խօսքով յանձնախումբի անդամ Շողիկ Շահինեան-Կիրակոսեան դիտել տուաւ, թէ մտքի եւ մարմնի առողջ հաղորդակցութիւնը աշխուժացնող արդի մարզարուեստ մըն է եոկան, որ կրնայ օգտակար դառնալ յատկապէս ընկճուածութեան, անձկութեան, գերյոգնածութեան եւ գերճնշուածութեան պարագաներուն։ Եոկան սոսկ մարզանք չէ այլ մարմինի, հոգիի եւ ուղեղի ներդաշնակութիւնը պահող համակարգ մըն է, որ կը յարմարի բոլոր տարիքի մարդոց։ Ան ծնունդ առած է 5000 տարի առաջ։ Այս մարզանքին համար անհրաժեշտ չեն գործիքներ կամ ընդարձակ սրահներ, կրնանք կիրառել զայն որեւէ ժամու եւ որեւէ տեղ։ Այնուհետեւ Կիրակոսեան ծանօթացուց օրուան դասախօս տիար Ռազէք Մալօն։ Ան աւարտած է Հալէպի գիւղատնտեսական համալսարանը ապա Լիբանանի Քասլիք համալսարանին մէջ մասնագիտացած է Եոկայի մարզարուեստին մէջ։